Title: V prípade zrušenia spoločnosti bez likvidácie podľa § 69 Obchodného zákonníka musí byť právna forma nástupníckej spolo
Author: sikumich
Last saved by: agenda0
Company: Kancelaria NR SR

NÁRODNÁ RADA SLOVENSKEJ REPUBLIKY

II. volebné obdobie

Návrh

Zákon
z ..............2002,

ktorým sa mení a dopĺňa zákon. č. 513/1991 Zb. Obchodný zákonník v znení neskorších predpisov

       Národná rada Slovenskej republiky sa uzniesla na tomto zákone:

Čl. I

     Zákon č. 513/1991 Zb. Obchodný zákonníka v znení zákona č. 264/1992 Zb., zákona č.600/1992 Zb., zákona Národnej rady Slovenskej republiky č. 278/1993 Z. z., zákona Národnej rady Slovenskej republiky č. 249/1994 Z. z., zákona Národnej rady Slovenskej republiky č. 106/1995.Z.z. , zákona Národnej rady Slovenskej republiky č. 171/1995 Z. z., zákona Národnej rady Slovenskej republiky č. 58/1996 Z. z., zákona Národnej rady Slovenskej republiky č. 317/1996 Z. .z. zákona Národnej rady Slovenskej republiky č. 373/1996 Z. .z.  zákona č. 11/1998 Z. z., zákona č. 127/1999 Z. z.  zákona č. 263/1999  Z. z., zákona č. 238/2000 Z. z. , zákona č. 147/2001 Z. z. a zákona č. 500/2001 sa  mení a dopĺňa takto:  

1.   V § 69 ods. 4  druhá  a tretia veta znejú:
„Každá z nástupníckych spoločností ručí za záväzky, ktoré prešli rozdelením zo zaniknutej spoločnosti na ostatné spoločností  celým svojím majetkom;  na splnenie záväzku sú zaviazané spoločne a nerozdielne. Veriteľ môže požadovať celé plnenie  záväzku od ktorejkoľvek z nich a splnením záväzku jednou z  nástupníckych spoločností  povinnosť ostatných spoločností zanikne. “.

2.	V § 69 ods.4 sa za tretiu vetu vkladá nová štvrtá veta, ktorá znie:
„To platí aj vtedy, ak v rozhodnutí  o rozdelení nie je určené, na ktorú spoločnosť záväzok prechádza.“. 

Čl. II

Tento zákon nadobúda účinnosť  dňom vyhlásenia.

D ô v o d o v á   s p r á v a

A.	Všeobecná časť

     Pri premene obchodnej spoločnosti rozdelením prechádza obchodné imanie zrušenej spoločnosti  na nové obchodné spoločnosti, ktoré rozdelením vzniknú alebo na iné už existujúce obchodné spoločnosti.  Ich právna forma musí byť zachovaná (§ 69 ods. 2 Obchodného zákonníka). Pojem obchodné imanie  je upravený v § 6 ods. 2  Obchodného zákonníka a rozumie sa  ním súbor obchodného majetku a záväzkov podnikateľa. Všetky typy obchodných  spoločností  vrátane družstva (§ 221 Obchodného zákonníka)  zodpovedajú za svoje záväzky celým svojím majetkom. Výška obchodného majetku  spoločnosti  určuje  rozsah ich zodpovednosti alebo ručenia spoločnosti za svoje záväzky. V prípade spoločnosti s ručením obmedzeným a akciovej spoločnosti zákon ustanovuje povinnosť vytvoriť základné imanie spoločnosti. 
 
       Rozsah ručenia spoločníkov za záväzky spoločnosti je upravený osobitne pri každom type obchodnej spoločnosti. Spoločníci osobných obchodných spoločností (verejná obchodná spoločnosť, komanditná spoločnosť)  ručia za záväzky spoločnosti voči tretím osobám  solidárne a  to celým svojím  osobným majetkom spoločne a nerozdielne. Platí obmedzenie účasti spoločníka v osobnej obchodnej spoločnosti iba v jednej osobnej obchodnej spoločnosti. Spoločnosť s ručením obmedzeným a akciová spoločnosť sú  obchodné spoločnosti kapitálového typu. Ich spoločník (akcionár) ručí za záväzky spoločnosti buď obmedzene (napr. spoločník s ručením obmedzením do výšky svojho nesplateného vkladu, ku ktorému sa zaviazal) alebo neručí vôbec (akcionár alebo spoločník s ručením obmedzením,  ktorý splatil svoj vklad). Platí určité obmedzenie účasti spoločníka v spoločnosti s ručením obmedzením ( § 105a ods. 1 Obchodného zákonníka).
 
      Novela Obchodného zákonníka  (zákon č. 500/2001 Z. z.) s účinnosťou od 1. januára 2002 priniesla úpravu procesov zlúčenia, splynutia a rozdelenia obchodných spoločností. Ďalej vymedzila pojem rozdelenia spoločnosti a postupu pri rozdelení  spoločnosti s ručením obmedzeným a akciovej spoločnosti. Nepriniesla však úpravu v posilnení postavenia veriteľov pohľadávok  zanikajúcej spoločnosti. 

     Osobitnou črtou  rozdelenia obchodných  spoločností  podľa § 69 ods. 4 Obchodného zákonníka je, že sa vyžaduje presná špecifikácia  rozdelenia majetku zrušovanej spoločnosti za účelom prechodu jednotlivých častí tohto majetku na novovzniknuté  spoločností.  Ustanovenia §152a, 218m až 218o  Obchodného zákonníka  o rozdelení akciovej spoločnosti sa primerane použijú aj na rozdelenie spoločnosti s ručením obmedzeným. V prípade rozdelenia spoločnosti veritelia, ktorí majú  ku dňu účinnosti rozdelenia spoločnosti nesplatené pohľadávky, môžu za podmienok ustanovených v § 218f uplatniť svoj nárok na plnenie do 6 mesiacov od zverejnenia rozdelenia spoločnosti. 

    Na základe právnej skutočnosti, ktorou je rozdelenie spoločnosti,  nedochádza   k zmene  obsahu  záväzku a  dlžník je naďalej  povinný  veriteľovi  niečo plniť. Zmení sa však dlžník. Namiesto pôvodného dlžníka (zanikajúca spoločnosť) nastupuje  nový dlžník (novovzniknutá  spoločnosť), ktorý je veriteľovi vnútený.  Novovzniknuté spoločnosti sa zo zákona stávajú ručiteľmi  záväzkov, ktoré prešli na ostatných nástupcov. Právna úprava ručenia za záväzky pri  rozdelení spoločnosti je záväzná a v rozhodnutí o rozdelení nemôže byť upravená odchylne.  Zmení sa aj  obsah ručenia spoločnosti za splnenie záväzku, pretože platí obmedzenie, že novovzniknutá  spoločnosť  ručí  len vo výške  čistého obchodného imania, ktoré na  novozaloženú spoločnosť prešlo zo zanikajúcej  spoločnosti (§ 69 ods.4 Obchodného zákonníka). Tým  je subjektívne právo veriteľa na plnenie  dotknuté a  vymožiteľnosť jeho pohľadávky  zhoršená.  

    Je teda naďalej  možné vyhnúť sa  splateniu svojich záväzkov voči veriteľom  rozdelením spoločnosti.  Ak je napríklad  spoločnosť A predĺžená ( majetok ma v hodnote 10 mil. Sk  a záväzky  vo výške 20 mil. Sk)  rozdelí sa na  dve spoločnosti B a C. Ak zo spoločnosti A prejde  na spoločnosť B  majetok v hodnote 5 mil. Sk a záväzky tiež v hodnote 5 mil. Sk, tak  na druhej strane na spoločnosť C prejde zvyšný majetok a záväzky v hodnote   15 mil. Sk.  Spoločnosť  B  síce ručí za záväzky,  ktoré prešli na ňu a na spoločnosť C zo spoločnosti A ( a opačne), ale len do výšky  svojho čistého obchodného imania, ktoré prešlo na ňu zo spoločnosti A, ktoré je  0 Sk.  Pri uplatnení tohto postupu v praxi je isté, že spoločnosť B nebude vôbec ručiť za záväzky, ktoré pri rozdelení  prešli   na spoločnosť C, pretože čisté obchodné imanie spoločnosti B je 0  Sk. a spoločnosť C sa nechá napospas svojmu osudu. Na  „ozdravenú“ spoločnosť B sa prevedú  tie záväzky spoločnosti a  len voči tým partnerom, s ktorými sa chce naďalej obchodovať.  
 
    Preto je  potrebné prijať takú právnu úpravu, ktorá  zamedzí nepriaznivým dôsledkom rozdelenia spoločnosti  pre veriteľov pohľadávok  zanikajúcich spoločností. Cieľom tejto novely je zabrániť častému  špekulatívnemu rozdeľovaniu spoločnosti a prelievaniu  peňazí  z jednej spoločnosti do druhej spoločnosti so zámerom vyhnúť sa  plnenia záväzkov, ktoré zanikajúca spoločnosť má. 

    Návrh zákona je v súlade s  Ústavou Slovenskej  republiky, s právnym poriadkom Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná,  nemá dopad na štátny rozpočet, rozpočet vyšších územných celkov a ani rozpočet obcí, nemá vplyv  na  hospodárenie žiadnej  verejnoprávnej inštitúcie, ani dopad na zamestnanosť a na tvorbu pracovných miest, nevyžaduje nároky  na  pracovné sily a organizačné zabezpečenie.     

   Súčasťou dôvodovej správy  návrhu zákona je priložená doložka zlučiteľnosti  s právom Európskej únie. Nevyžaduje sa prerokovanie návrhu zákona v orgáne Rady hospodárskej a sociálnej dohody SR  podľa § 6 ods.6 zákona č. 106/1999 Z. z.

B.	Osobitná časť

K Čl. I  1. bod

      Ak na novovznikajúcu spoločnosť prešiel  na základe projektu rozdelenia doterajší dlh (záväzok) zanikajúcej spoločnosti,  má  spoločnosť povinnosť  ho splniť namiesto pôvodného  dlžníka v plnej výške.  Novovzniknuté  spoločností, ako právni nástupcovia  zanikajúcej spoločnosti,  ručia veriteľovi za záväzky  zo zákona bez  toho, aby sa k  ručeniu zaviazali a veriteľ sa k zmene  dlžníka mohol vyjadriť. Rozsah ručenia novovzniknutých spoločností za záväzky, ktoré na nich prešli, sa  upravuje v súlade so zásadou, ktorá platí aj pre ostatné záväzky spoločnosti.  
     Na strane novozniknutých spoločností  ide o  spoločný záväzok a platí zásada  ich pasívnej   solidarity  vo  vzťahu k veriteľom, čím sa posilňuje postavenie veriteľov. Veriteľ môže vymáhať  celé plnenie od ktorejkoľvek  nástupníckej spoločnosti a nástupnícke spoločnosti sa medzi sebou vyporiadajú podľa zásady ustanovenej v § 69 ods.4 vo štvrtej vete Obchodného zákonníka.     

K Čl. I  2. bod

  Rieši sa situácia, ktorá by mohla nastať tým, že v rozhodnutí o rozdelení by sa zámerne neuviedli záväzky zanikajúcej spoločnosti. 

K  Čl. II

      Výnimočné ustanovenie účinnosti zákona dňom vyhlásenia je potrebné, z dôvodu aplikácie zákona v čo  najkratšom čase  v nadväznosti na posledne prijatú novelu Obchodného zákonníka. Nie je  potrebné v danom prípade  ustanovovať legisvakančnú lehotu.

NÁRODNÁ   RADA SLOVENSKEJ REPUBLIKY
II. volebné obdobie

Na rokovanie                                                                                   Číslo:
Národnej rady Slovenskej republiky  

NÁVRH
poslanca  Národnej rady Tomáša Galbavého

na vydanie

zákona, ktorým sa mení a dopĺňa zákon č. 513/1991 Zb. Obchodný zákonník
v znení neskorších predpisov

Predkladá:
Poslanec Národnej rady Slovenskej republiky
Tomáš Galbavý 

                                                                                                Návrh uznesenia:   
                                                                                    Národná  rada  Slovenskej      republiky                                                                                       s c h v a ľ u j e
                                                              návrh  poslanca Tomáša Galbavého na  vydanie zákona , ktorým sa mení a dopĺňa  zákon č. 513/1991 Zb. v znení neskorších  predpisov

Bratislava február 2002

Doložka zlučiteľnosti
návrhu zákona s právom Európskej únie

1.	Navrhovateľ zákona:  poslanec NR SR Tomáš  Galbavý

2.	Názov návrhu zákona: Návrh zákona na vydanie zákona, ktorým sa mení a dopĺňa zákon č.513/1991 Zb. Obchodný zákonník

3.	V práve Európskej únie je problematika návrhu zákona upravená v smerniciach Rady na úseku obchodných spoločností a to konkrétne:

Zmluva o založení Európskeho spoločenstva články 43 a 48 právo podnikať v zmysle kapitoly 2) a článok 49 (právo poskytovať služby v zmysle kapitoly 3)

Tretia smernica Rady o práve obchodných spoločností č. 78/885 EHS OJ č. L 259 z 9. októbra 1978 článok 54 (3) (g) Zmluvy o fúziách akciových spoločností s ručením obmedzeným

4.	Návrh zákona  svojou problematikou patrí medzi prioritné oblasti aproximácie práva  obsiahnuté v príprave asociovaných  krajín strednej a východnej Európy na integráciu do vnútorného trhu Európskej únie( Biela kniha)  kapitola 17 –Právo obchodných spoločností

5.	Charakteristika právnych noriem Európskej únie:

Tretia smernica Rady o práve obchodných spoločností č. 78/885 EHS OJ č. L 259 z 9. októbra 1978 článok 54 (3) (g) Zmluvy o fúziách akciových spoločností s ručením obmedzeným. Úprava predmetnej  problematiky  v rámci práva Európskej  únie  je len rámcova.  Jednotlivé členenie štáty majú ponechanú  právomoc si predmetnú problematiku upraviť si sami.  
    
6.   Navrhovaná právna úprava je úplne kompatibilná s právnou úpravou smernice Rady 
Európskej únie